BDMS บวกเกือบ 3% โบรกฯอัพคำแนะนำ “ซื้อ” มองผลงานปีนี้โตเกินคาด เคาะเป้า 26.50 บ.
BDMS บวกเกือบ 3% โบรกฯอัพคำแนะนำ “ซื้อ” มองผลงานปีนี้โตเกินคาด เคาะเป้า 26.50 บ. โดย ณ เวลา 15.18 น. อยู่ที่ระดับ 23.90 บาท บวก 0.60 บาท หรือ 2.58% สูงสุดที่ระดับ 23.90 บาท ต่ำสุดที่ระดับ 23.20 บาท ด้วยมูลค่าการซื้อขาย 927.14 ล้านบาท
8 ก.พ. 2562

ผู้สื่อข่าวรายงานว่า ราคาหุ้น บริษัท กรุงเทพดุสิตเวชการ จำกัด (มหาชน) หรือ BDMS ณ เวลา 15.18 น. อยู่ที่ระดับ 23.90 บาท บวก 0.60 บาท หรือ 2.58% สูงสุดที่ระดับ 23.90 บาท ต่ำสุดที่ระดับ 23.20 บาท ด้วยมูลค่าการซื้อขาย 927.14 ล้านบาท

ด้านนักวิเคราะห์ บล.กสิกรไทย ระบุปรับเพิ่มคำแนะนำสำหรับ BDMS เป็น “ซื้อ” จาก “ถือ” ด้วยราคาเป้าหมายปี 2562 ที่ 26.50 บาท ทั้งนี้ มีมุมมองเชิงบวกมากขึ้นต่อ BDMS เพราะคาดว่าบริษัทฯ จะสามารถสร้างรายได้และอัตรากำไรที่สูงกว่าคาด ซึ่งในช่วงที่ผ่านมา BDMS สามารถช่วงชิงส่วนแบ่งรายได้ตลาดทั่วทั้งกลุ่มได้สูงขึ้น จากความสามารถในการรักษาโรคที่มีความซับซ้อนมากกว่าผ่านศูนย์ความเป็นเลิศ (Centers of Excellence) ซึ่งช่วยสร้างภาพลักษณ์ที่ดีทั่วประเทศ
ขณะเดียวกัน คาดว่าอัตรากำไรขั้นต้น (GPM) จะผ่านจุดต่ำขึ้นมา ด้วยแรงหนุนจากความประหยัดต่อขนาด (economies of scale) ที่ปรับดีขึ้น นอกจากนี้ ด้วยการที่เหลือโรงพยาบาลเพียง 3 แห่งที่มีกำหนดการเปิดให้บริการ ประกอบด้วย 2 โครงการในพื้นที่สำนักงานใหญ่และอีก 1 โครงการในทำเลใหม่ จึงคาดว่าจะมีแรงกดดันต่ออัตรากำไรน้อยลง และจะทำให้ BDMS สามารถหันไปมุ่งเน้นด้านการยกระดับประสิทธิภาพได้มากขึ้น
อีกทั้ง ปัจจุบันหุ้นซื้อขายกันในเชิง PER ล่วงหน้าสำหรับปี 2563 ที่ 30.9 เท่า หรือต่ำกว่า +1SD (35.9 เท่า) ต่อค่าเฉลี่ยย้อนหลัง 10 ปี ซึ่งถือว่าเป็นระดับที่ไม่แพง